Tair gwobr ar gyfer adeiladau newydd - CBS Pen-y-bont
Posted on: Dydd Mawrth 22 Mai 2018
Cyfarwyddwr Loft Co Simon Baston (chwith) yn derbyn y Wobr Rhagoriaeth Adeiladu 'Adeilad Masnachol Bach Gorau' ar gyfer Adeilad Jennings ym Mhorthcawl gan y Cynghorydd Richard Young – Aelod Cabinet Cyngor Bwrdeistref Sirol Pen-y-bont ar Ogwr dros Gymunedau. Cafodd Adeilad Jennings glod mawr mewn categori arall hefyd.
Cafodd ei adeiladu'n wreiddiol ym 1832, a'i ddefnyddio at sawl diben dros y blynyddoedd cyn cael ei adael yn segur am dros ddegawd, ond erbyn hyn, mae gwaith adfer wedi creu adeilad trawiadol ar lan y môr Porthcawl sydd wedi arwain at sawl cymeradwyaeth i Benseiri Loft Co ac Ellis Williams.
Roedd yn un o dri phrosiect adeiladu ym Mwrdeistref Sirol Pen-y-bont ar Ogwr a enillodd wobrau LABC mewn seremoni a gynhaliwyd yng Ngwesty'r Vale yn Hensol yn gynharach y mis hwn.
Enillodd datblygiad Pentre Felin Llanmoor Homes yn Nhondu y wobr am 'Y Datblygiad Tai Newydd Mawr Gorau' ac enwyd caffi a man cyfarfod newydd nodedig wrth ochr Pencadlys Heddlu De Cymru yr 'Adeilad Cynhwysol Gorau'. Caiff ei adnabod fel 'Y Bont', a chynlluniwyd yr adeilad gan Benseiri Oriel a'i adeiladu gan Willmott Dixon.
Bydd pob prosiect nawr yn symud ymlaen i rownd genedlaethol gwobrau LABC a fydd yn cael ei chynnal yng Nghaerdydd yn ddiweddarach eleni.
Mae Gwobrau Rhagoriaeth Adeiladu LABC yn ymwneud â dathlu rhagoriaeth o'r cynllun dechreuol i adeiladu'r safle, gan gydnabod y grefft a'r arloesi technegol sy'n rhan o adeiladu adeiladau o safon uchel sy'n diwallu anghenion y cwsmer.
Mae'r tri phrosiect nodedig hyn yn sicr yn haeddu'r holl glod y maen nhw'n ei gael a hoffwn longyfarch pawb a oedd ynghlwm wrth eu cynllunio a'u hadeiladu
Dywedodd y Cynghorydd Richard Young, Aelod Cabinet Cyngor Bwrdeistref Sirol Pen-y-bont ar Ogwr dros Gymunedau: